CELEX: 52014PC0227
Language: hu
Date: 2014-06-11
Title: Javaslat A TANÁCS HATÁROZATA a Gazdasági és Szociális Bizottság összetételének megállapításáról

|
			
		
		
		52014PC0227
		
			Javaslat A TANÁCS HATÁROZATA a Gazdasági és Szociális Bizottság összetételének megállapításáról /* COM/2014/0227 final - 2014/0129 (NLE) */
			
				
		
		
			
			   	INDOKOLÁS
1.           A JAVASLAT HÁTTERE
Az Európai Unió működéséről szóló
szerződés (EUMSZ) 301. cikke úgy rendelkezik, hogy a Gazdasági és
Szociális Bizottság, amelynek neve az eljárási szabályzatának megfelelően
„az Európai Gazdasági és Szociális Bizottság” (a továbbiakban: a Gazdasági és
Szociális Bizottság), tagjainak száma nem haladhatja meg a 350-et. 
A Lisszaboni Szerződés hatálybalépéséig a
Gazdasági és Szociális Bizottság összetételét a Szerződések állapították
meg. A 301. cikk második bekezdése úgy rendelkezik, hogy ezentúl a Tanács a
Bizottság javaslata alapján egyhangúlag elfogadott határozatban állapítja meg a
Gazdasági és Szociális Bizottság összetételét. 
Az átmeneti rendelkezésekről szóló 36.
jegyzőkönyv 7. cikke értelmében a Gazdasági és Szociális Bizottság
összetétele az EK-Szerződés 258. cikkében korábban megállapítottak szerint
„az EUMSZ 301. cikkében említett határozat hatálybalépéséig” változatlan marad.

A Gazdasági és Szociális Bizottság
összetételét 2013. július 1-jétől a Horvát Köztársaság csatlakozásának
feltételeiről szóló okmány 23. cikkének (1) bekezdésével kiigazították. Az
említett okmány 23. cikkének (2) bekezdése úgy rendelkezik, hogy „a Gazdasági
és Szociális Bizottság tagjainak számát Horvátország csatlakozására figyelemmel
ideiglenesen 353-ra kell növelni a csatlakozás időpontjától annak a
hivatali időszaknak a lejártáig, amely során Horvátország csatlakozott az
Európai Unióhoz, illetve – amennyiben arra korábban sor kerül – az EUMSZ 301.
cikkének második bekezdésében említett határozat hatálybalépéséig”. 
A Gazdasági és Szociális Bizottság jelenlegi
hivatali időszaka 2015. szeptember 20-án lejár. Ezért szükséges, hogy a
Tanács időben elfogadja a Gazdasági és Szociális Bizottság
összetételéről szóló határozatot, mielőtt a Tanács elindítja a
Gazdasági és Szociális Bizottságnak a 2015–2020 közötti időszakra
történő megújításával kapcsolatos eljárást. 
Emlékeztetni kell az EUMSZ 300. cikkének (5)
bekezdésére, amely úgy rendelkezik, hogy a tanácsadó szervek (a Gazdasági és
Szociális Bizottság, valamint a Régiók Bizottsága) összetételének jellegére
vonatkozó szabályokat „a Tanács az Unión belüli gazdasági, társadalmi és
demográfiai helyzet alakulására tekintettel rendszeres időközönként
felülvizsgálja. E célból a Tanács a Bizottság javaslata alapján határozatokat
fogad el.” 
2.           AZ ÉRDEKELTEKKEL FOLYTATOTT
KONZULTÁCIÓK EREDMÉNYEI 
Semmilyen olyan gazdasági, társadalmi és
demográfiai fejlemény nem történt az Unióban a Lisszaboni Szerződés
szövegét elfogadó kormányközi konferencia óta, amely jelentős változást
indokolna a Gazdasági és Szociális Bizottság összetételének jellegét
illetően. Ez a javaslat ezért a Gazdasági és Szociális Bizottság tagjai
számának megállapítására korlátozódik az egyes tagállamokra vonatkozóan.
Ezenfelül a Bizottság ezt a javaslatot a Régiók Bizottságának
összetételéről szóló javaslattal párhuzamosan fogadja el. A Régiók
Bizottsága az összetételére vonatkozóan ajánlásokat fogadott el, amelyeket a
Bizottság kellően megfontolt. A fenti okok miatt a Bizottság úgy határozott,
hogy nem folytat széles körű konzultációt erről a kérdésről. 
3.           A JAVASLAT JOGI ELEMEI
3.1.        Jogalap
A javaslat az EUMSZ 301. cikkének második
bekezdésén alapul, amely a Gazdasági és Szociális Bizottság összetételének
megállapításáról szóló, egyhangúlag elfogadott tanácsi határozatról
rendelkezik. 
3.2.        A javaslat magyarázata
A Gazdasági és Szociális Bizottság jelenlegi
összetétele – Horvátország csatlakozását követően – nem tartható fenn
teljes egészében a jelenlegi tagok hivatali időszakán túl, mivel a tagok
száma meghaladná a Szerződésben megállapított maximális számot. 
A Szerződések nem rendelkeznek sem a
Gazdasági és Szociális Bizottság, sem a Régiók Bizottsága összetételének
módszeréről a maximális 350 fős létszámon belül. Ez ellentétes az
Európai Parlament összetételére vonatkozó kritériumokkal, amelyeket az Európai
Unióról szóló szerződés 14. cikkének (2) bekezdése határoz meg. Míg a
Parlament az uniós polgárok által közvetlenül megválasztott
képviselőkből áll, addig a Gazdasági és Szociális Bizottságot a
munkaadók és a munkavállalók szervezetei, valamint a civil társadalom egyéb
területeinek reprezentatív szereplőit tömörítő szervezetek
képviselői alkotják (EUMSZ 300. cikk (2) bekezdés). Az elsődleges cél
tehát az, hogy biztosítsuk a munkaadók, a munkavállalók, valamint a civil
társadalom érvényesülését a Gazdasági és Szociális Bizottságban, és nem az,
hogy közvetlen kapcsolatot teremtsünk az egyes tagállamok lakosságának
méretével.
A Bizottság álláspontja szerint a Gazdasági és
Szociális Bizottság összetételének jelenlegi egyensúlyát a lehető
legnagyobb mértékben meg kell tartani, mivel az az egymást követő
kormányközi konferenciák eredményeképpen született meg. 
A Bizottság ezért azt javasolja, hogy a Tanács
a lehető legkevesebb módosításról rendelkezzen, legfeljebb eggyel
csökkentse a tagállamonkénti mandátumok számát, és – tiszteletben tartva a
tagállamonkénti minimális öt mandátumot (Málta mandátumainak jelenlegi száma)
annak érdekében, hogy minden egyes tagállam képviselői a Gazdasági és Szociális
Bizottság valamennyi tevékenységében részt vehessenek – ezeket a csökkentéseket
először a legkisebb lakossággal rendelkező tagállamokra (Luxemburg,
Ciprus és Észtország) alkalmazza. 
A Bizottság ezt a javaslatot a Régiók
Bizottságának összetételéről szóló javaslattal párhuzamosan fogadja el. A
két bizottságban a mandátumok tagállamok közötti elosztása tekintetében
érvényesülő párhuzamosságot fenn kell tartani. 
A Bizottság véleménye szerint nem lenne
helyénvaló olyan módszertan kialakítása, amely egy új tagállamnak az Unióhoz
való csatlakozása esetén előre meghatározná a mandátumok újraelosztását,
mivel a Szerződés rendszeres felülvizsgálatról rendelkezik és nem ír
elő olyan kritériumokat, amelyekre egy állandó módszertant lehetne alapozni.

3.3.        Hatálybalépés 
Javasoljuk, hogy a Tanács e határozat
hatálybalépését a Gazdasági és Szociális Bizottság jelenlegi hivatali
időszakának végét követő napig halassza el. Amennyiben a
hatálybalépést nem halasztják el, úgy a tagok számának ideiglenesen 353-ra való
növelése a Horvát Köztársaság csatlakozásának feltételeiről szóló okmány 23.
cikkének (2) bekezdése értelmében a javasolt határozat hatálybalépésének
napjától nem lesz jogszerű. 
2014/0129 (NLE)
Javaslat
A TANÁCS HATÁROZATA
a Gazdasági és Szociális Bizottság
összetételének megállapításáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 301. cikkére,
tekintettel az Európai Bizottság javaslatára,
mivel:
(1)       Az Európai Unió
működéséről szóló szerződés 300. cikkének (2) bekezdése úgy
rendelkezik, hogy a Gazdasági és Szociális Bizottság a munkaadók és a
munkavállalók szervezetei, valamint a civil társadalom egyéb területeinek
reprezentatív szereplőit tömörítő szervezetek képviselőiből
áll.
(2)       Az Európai Unió
működéséről szóló szerződés 301. cikke úgy rendelkezik, hogy a
Tanács megállapítja a Gazdasági és Szociális Bizottság összetételét. A tagok
száma nem haladhatja meg a 350-et. 
(3)       A Gazdasági és Szociális
Bizottság összetételének jelenlegi egyensúlyát a lehető legnagyobb
mértékben meg kell tartani, mivel az az egymást követő kormányközi
konferenciák eredményeképpen született meg.
(4)       Annak érdekében, hogy a
Gazdasági és Szociális Bizottság összetétele a jelenlegi tagok hivatali
időszakának lejártáig összhangban legyen a Horvát Köztársaság
csatlakozásának feltételeiről szóló okmány 23. cikkével, e határozat
hatálybalépését addig az időpontig el kell halasztani,
ELFOGADTA EZT A HATÁROZATOT: 
1. cikk
A Gazdasági és Szociális Bizottság tagjainak
száma az alábbiak szerint alakul.
Belgium                                                                       12

Bulgária                                                                       12

Cseh Köztársaság                                                        12

Dánia                                                                           9

Németország                                                               24

Észtország                                                                   6

Írország                                                                       9

Görögország                                                                12

Spanyolország                                                             21

Franciaország                                                              24

Horvátország                                                               9

Olaszország                                                                 24

Ciprus                                                                          5

Lettország                                                                   7

Litvánia                                                                       9

Luxemburg                                                                  5

Magyarország                                                              12

Málta                                                                           5

Hollandia                                                                    12

Ausztria                                                                       12

Lengyelország                                                             21

Portugália                                                                    12

Románia                                                                      15
Szlovénia                                                                     7

Szlovákia                                                                     9

Finnország                                                                   9

Svédország                                                                  12

Egyesült Királyság                                                      24.
2. cikk
Ez a határozat az azt az időpontot követő
napon lép hatályba, amelyen a Gazdasági és Szociális Bizottság jelenlegi
tagjainak hivatali időszaka lejár. 
Kelt Brüsszelben, -án/-én.
                                                                       a
Tanács részéről
                                                                       az
elnök